\chapter{Etické a právne otázky v súvislosti s CDSS.}

Elektronické zdravotníctvo (eHealth), alebo informatizácia procesov v rámci
celého zdravotníctva, predstavuje vhodnú alternatívu na adresovanie
aktuálnych výziev v oblasti poskytovania zdravotnej starostlivosti. Dané
výzvy súvisia najmä s neustále sa zvyšujúcimi nákladmi (spojenými s
prevalenciou chronických ochorení a demografickým vývojom smerom k
starnúcej populácii), dostupnosťou zdravotnej starostlivosti, nedostatkom
zdravotníckeho personálu, udržaniu kvality poskytovaných služieb a
zabezpečenie mobility zdravotnej starostlivosti v rámci EÚ. Víziu eHealth
definuje dokument ,,Strategické ciele eHealth -- kľúčový nástroj
informatizácie verejnej správy v oblasti zdravotníctva na Slovensku''
nasledovne:

\begin{quote},,Prostredníctvom moderných informačných a komunikačných
technológií podporovať zvyšovanie kvality a efektívnosti všetkých
poskytovaných zdravotníckych služieb, znižovať chybovosť a duplicity,
administratívne zaťaženie zdravotníctva a pacientov, zvyšovať spokojnosť
občanov so systémom zdravotníctva financovaného z verejných zdrojov.
Umožniť vznik nových foriem poskytovaných zdravotníckych služieb a
poskytnúť zúčastneným stranám relevantné informácie pre rozhodovacie a
monitorovacie činnosti v požadovanom čase a kvalite.''
\end{quote}
	
Zavádzanie klinických diagnostických systémov do praxe (CDSS alebo systémov na podporu rozhodovania) budeme ponímať v širších súvislostiach ako súčasť eHealth služieb v nadväznosti na informatizáciu slovenského zdravotníctva. Zavádzanie daných elektronických služieb okrem organizačnej, spoločenskej a obchodnej úrovne sprevádza množstvo výziev aj na etickej a právnej úrovni. V danej kapitole sa budeme bližšie venovať najmä etickej a právnej úrovni v podmienkach Slovenskej republiky v nadväznosti na prijatie Zákona č. 153/2013 Z.z. o Národnom zdravotníckom informačnom systéme (NZIS) a o zmene a doplnení niektorých zákonov. V súvislosti s daným zákonom budeme etické otázky tesne spájať s ochranou osobných údajov pacientov a definície oprávneného prístupu za účelom minimalizácie rizika ich zdieľania neoprávnenými osobami a znemožnenia spôsobenia škôd na spoločenskej úrovni pre konkrétneho pacienta. 

Daný zákon predstavuje významný krok v legislatívnej úprave v súvislosti s napĺňaním strategických cieľov eHealth schválených Vládou Slovenskej republiky dňa 16.7.2008: 
\begin{enumerate}
\item Vytvorenie legislatívneho, normatívneho a architektonického rámca
eHealth.
\item Vytvorenie bezpečnej infraštruktúry pre realizáciu vízie a poslania
eHealth.
\item Informatizácia procesov a služieb v systéme zdravotníctva z verejných
zdrojov.
\item Podpora nových procesov a foriem zdravotnej starostlivosti a zdravotníckych služieb. 
\end{enumerate}

V súvislosti so strategickým cieľom č. 1 uvedeným vyššie je legislatívny rámec eHealth ponímaný ako zosúladenie legislatívneho procesu a procesu normotvorby s normotvorným
a štandardizačným procesom pre eHealth v rámci EÚ, s národnými
štandardizačnými procesmi a zabezpečenie legislatívnych úprav a zmien
potrebných pre naplnenie poslania a vízie eHealth v súlade s procesom
zavádzania e-Governmentu. Realizácia  potrebných legislatívnych opatrení bude prebiehať na úrovni zákonnej a podzákonnej, pretože eHealth sa priamo či nepriamo dotkne viacerých zákonov v pôsobnosti i mimo pôsobnosti MZ SR a iných legislatívnych noriem. 

Zákon č. 153/2013 Z.z. o Národnom zdravotníckom informačnom systéme a o zmene a doplnení niektorých zákonov vytvára potrebný legislatívny rámec umožňujúci vybudovanie a prevádzku NZIS ako nosného piliera pre informatizáciu zdravotníctva a upravuje: 

\begin{enumerate}
\item vymedzenie národného zdravotníckeho informačného systému,
\item údajovú základňu národného zdravotníckeho informačného systému, 
\item postup pri sprístupňovaní údajov z národného zdravotníckeho informačného systému, 
\item národné zdravotnícke administratívne registre, 
\item štandardy zdravotníckej informatiky, 
\item zdravotnícku štatistiku, 
\item postavenie a úlohy Národného centra zdravotníckych informácií, 
\item proces overovania zhody informačných systémov zdravotnej starostlivosti, 
\item proces vydávania elektronických preukazov zdravotníckych pracovníkov. 
\end{enumerate}

Zákon do legislatívy zavádza novinky ako napríklad elektronická zdravotná knižka, elektronický zdravotný záznam, pacientsky sumár, či elektronický preukaz poistenca. Popisuje ich obsah a rozsah ako aj podmienky prístupu k nim prostredníctvom elektronického preukazu poistenca alebo elektronického občianskeho preukazu, ktoré slúžia ako jednoznačné identifikátory (ako aj na autentizáciu) osoby, ktorá je prijímateľom zdravotnej starostlivosti. Pre potreby zdravotníckych pracovníkov budú zavedené elektronické preukazy zdravotníckeho pracovníka, ktoré budú používané na ich identifikáciu, autentizáciu a autorizáciu v informačnom systéme. Účelom zavádzania daných preukazov je zabezpečenie vierohodnosti elektronických záznamov v NZIS-e a jednoznačnosť ich autorstva. 

Prínosom zákona je aj vytvorenie predpokladov pre zavedenie ePreskripcie, eDispenzácie a eMedikácie  t.j. elektronického predpisovania liekov, zdravotníckych pomôcok a dietetických potravín. Zákon taktiež definuje oprávnenia na základe ktorých je možné zdieľať elektronické záznamy o liekoch a vyšetreniach medzi poskytovateľmi zdravotnej starostlivosti. 

V zmysle schválenej legislatívy je plánované celoplošné nasadenie a využívanie eHealth aplikácií a služieb od 1.1.2016. Do tohto dátumu plynie zákonom stanovené prechodné obdobie, slúžiace na postupné pripájanie všetkých poskytovateľov zdravotnej starostlivosti (lekární, ambulancií, laboratórií, nemocníc) do NZIS. 




